«ЖылакIэр» Мейкъуапэ щагъэлъагъуэ
Абхъаз къэрал щIалэгъуалэ театрым иджыблагъэ Мейкъуапэ къалэ щигъэлъэгъуащ Абхъазым и цIыхубэ тхакIуэ Шинкубэ Бэгърат и «ЖылакIэ» романым къытрищIыкIа спектаклыр. Ди лъэпкъ тхыдэм и напэкIуэцI гуузхэм ящыщ зыщ абхъаз тхакIуэшхуэм и романым лъабжьэ хуэхъуар, абы етхыж лъэпкъкIэ зэджэжу щымыIэж убыххэр зэрыкIуэдыжар, ахэр иужьрей гъуэгуанэм зэрытеува щIыкIэр, адыгэ жыгышхуэм и зы къудамэр гукъутэу зэрыгуэщIыкIар.
Романым укъыщеджэкIэ уи нэгу къыщIыхьэр гущIыхьэщ, дыкъызыхэкIа лъэпкъым и щхьэ кърикIуа мыгъуагъэр дунеягъэм къыщымыхъуа гуауэшхуэщ. А псор псалъэкIэ къэзыIуэтэфа тхакIуэм къызэкъуиха лIыгъэм хуэфащэ къару зиIэ режиссер щIалэ къызэрыунэхуар умыгъэщIэгъуэн плъэкIыркъым. ЩIалэгъуалэ театрым и режиссер Авидзбэ Алиас зытегушхуа Iуэхур цIыкIукъым икIи тыншкъым. Театр сценэм щыпхуэмыгъэлъэгъуэну къыпщыхъу тхыдэ пычыгъуэ куур дахэу утыку кърахьащ. Режиссерым и мурадари, актерхэм я къалэнари къайхъулIащ, макъамэр, уэздыгъэр, фащэр, декорацэр зэзыгъэзэхуахэми фIыщIэ яхуэфащэщ.
Мы спектаклыр илъэситI ипэ япэ Сыхъум щагъэлъэгъуауэ щытащ, Абхъазым и районхэми яшащ, уеблэмэ Налшыки щекIуэкIащ. Иджы Мейкъуапэ и театреплъхэр ягъэгуфIащ.
Спектаклыр сыхьэтищым щIигъукIэ абхъазыбзэкIэ йокIуэкI, урысыбзэкIэ зэрадзэкIыу. Зы дакъикъи укъиутIыпщыркъым утыкум щекIуэкIым. БзэщIэныгъэлIыр убыхыбзэ зыIурылъыж лIыжь закъуэм и лъапсэм къэса нэужь, лъэпкъкIуэдыр къызыхуэкIуа убыххэм я хъыбарым щIедзэ. Золакъ Зауркъан жиIэжхэм ди блэкIа жыжьэм ухешэ, утыкум ис дадэм и псалъэхэр гущIэм нос, илъэсищэм щIигъуа лIыжьым и Iэпэхэр кIэзызу къиIуэтэжым теплъэгъуэ шынагъуэхэр уи нэгум къыщIагъэхьэ утыкум къихьэ актерхэм. Нэпсыр кърегъакIуэ унагъуэм исхэм къэлътмакъыр зэралъхьэу, жьэгу мафIэр зэрагъэункIыфIыжым; адэм хамэ щIыпIэ къыщыпэплъэ кхъащхьэм хутракIутэжын щIы IэмыщIэ къызэрызэдищтэм; тырку кхъухьыжьхэм убых лъэпкъыр зэрыракIутэм; «СывукI, сывымукIауэ адэкIэ лъэбакъуэ фэзгъэчынкъым», - жиIэу Бэрэкъей и къуэ Ахьмэд гъэпцIагъэкIэ ирашэжьа и къуэшхэм сэшхуэр игъэдалъэу зэрапэувым; зи сабийр зи куэщI илIыхьа анэм, хьэдэр трахыу хым хамыдзэн щхьэкIэ, гущIэкъу уэрэд жриIэу зэрыщхьэщысым; Зауркъан фоч кIэкхъур щIичыу и шыр иукIыжын щхьэкIэ и псэм бэлыхьу телъым, нэгъуэщIхэми. Актерхэм дахэу къагъэлъэгъуащ насыпыншагъэкIэ псыхьа цIыху гъащIэм и теплъэри, гъэпцIагъэрэ бзаджагъэкIэ куда пщыжьхэм я образри, абхъаз-адыгэ лъэпкъым къыпэува урысхэм я бзаджагъэри, фэрыщIу къапежьа тыркухэм я хьилагъэри.
«Зи хэку зыфIэкIуэдым псори фIокIуэд», - жеIэ абхъаз псалъэжьым. Аращ убыххэм къащыщIар. Псэут ахэр къэкIуэнум фIыкIэ хуэхъуапсэу, джэгухэр я жьэгу пащхьэ щызэхашэу, арщхьэкIэ куэдрэ цIыхум и хъуэпсапIэр къытепхыну?! Ахэр техьащ къуэш хьэдэкIэ сея гъуэгужьым. Мыбы тратхыхьар куэдщ, тепсэлъыхьари мащIэкъым. Махуэ къэс къешынэуэжурэ нобэм къэса лъэпкъ уIэгъэр иджыри кIыжакъым. Аращ лъапсэрыхыр къызыхуагъэкIуа лъэпкъым ущегупсыскIэ уи нэпс къыщIригъакIуэр. Ар иджыри зэ утыку кърахьащ Абхъаз къэрал щIалэгъуалэ театрым и актерхэм. Адыгейм спекталым щеплъахэм фIыщIэ ин хуащIащ ар зыгъэува режиссерымрэ абы хэта актерхэмрэ.
НЭЩIЭПЫДЖЭ Замирэ.
